## L’Espai d’Art Contemporani de Castelló celebra el seu 25é aniversari amb l’exposició ‘UTOPIA’ de Chicks On Speed

*** La instal·lació, que s’inaugura el 13 de setembre a les 19:00 hores, transforma l’EACC en una síntesi espacial no lineal de les arts
* Es recupera l’Espai Cinema i l’Espai Sonor, que rebrà artistes internacionals com Jay-Jay Johanson**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), inaugura el divendres 13 de setembre, a les 19:00 hores, en l’Espai d’Art Contemporani de Castelló, l’exposició ‘UTOPIA de Chicks On Speed & Collaborators. La mostra servix per a iniciar les celebracions del 25 aniversari de l’EACC.

El projecte artístic ‘UTOPIA. A futrospective audio visual experience’ mostrarà emblemàtiques obres de les dos últimes dècades del col·lectiu artístic Chicks On Speed & Collaborators.

L’objectiu de la mostra és interrompre, remesclar, repensar i qüestionar el poder unificador de la música, desafiant la uniformitat de les ciutats contemporànies i l’actualment anomenada ‘crisi d’imaginació’ (Busch 2024).

‘UTOPIA’ es configura com un espectacle pop interdimensional de pensament utòpic i acústic, encarnat en una extensa exposició que indaga en la intersecció de diversos corrents culturals com l’art contemporani, la *performance* teatral, la moda i la música, acoblades a través dels imaginaris de la cultura popular.

L’EACC acollirà peces de l’arxiu de Chicks On the Speed, com *Sleep Symphony, Cigar Box Synthesizers Objektinstrument Apps* o *Sell Out* revisades i actualitzades, així com altres obres creades al llarg de la història del col·lectiu.

La instal·lació utilitzarà múltiples pantalles d’imatges en moviment i experiències multisensorials, així mateix tindran lloc altres esdeveniments artístics que comptaran amb diversos agents de l’escena cultural local amb el concepte de ‘Gesamtkunstwerk’.

**Col·lectiu Chicks On Speed**

Chicks On Speed és un col·lectiu internacional fundat per Alex Murray-Leslie i Melissa Logan amb esperit DIY i filosofia punk amb consciència social. Reconegut pel seu estil musical híbrid i les seues actuacions carregades de missatges i teoria artística avantguardista, la seua proposta cap al soroll i l’electropop, es barreja amb elements de Fluxus, DADA i el KLF, amanit amb un poc de pop i paròdia.

La seua col·laboració amb una àmplia gamma d’artistes, des de Karl Lagerfeld fins a Peaches, reflectix el seu enfocament innovador i experimental en la creació musical, la qual cosa reafirma el seu paper com un referent en la intersecció de l’art i la música contemporània.

**25 anys de l’Espai d’Art Contemporani de Castelló**

L’inici de temporada en l’EACC vindrà marcat per una intensa programació amb activitats, tallers didàctics, projeccions i actuacions en commemoració dels seus 25 anys d’història.

L’Espai d’Art Contemporani de Castelló emergix com un epicentre cultural vibrant que radica en el present i es nodrix de la producció artística actual. Es planteja com a desafiament reafirmar la seua posició com a referent en els àmbits local, nacional i internacional, enriquint-se, al seu torn, del panorama cultural local mitjançant la creació d’espais de trobada entre diversos agents, forjant aliances amb entitats culturals pròximes.

Un exemple d’això és que, durant els pròxims mesos, la secció Espai Obert acollirà diferents actuacions, d’accés lliure, per a construir sinergies amb diversos agents culturals de Castelló.

De fet, en col·laboració amb el Pro Weekend Fest, que celebra el seu 10m aniversari, l’EACC rebrà, el 18 d’octubre a les 20:00 hores, Los Sara Fontan; el 18 d’octubre serà el torn del Col·lectiu d’Improvisació Musical de Castelló.

Les col·laboracions continuaran durant el mes de novembre. Juntament amb Tremenda Fem Fest tindrà lloc, el 8 de novembre, la presentació de l’últim llibre de Monty Peiró amb la participació d’Aroa Morcillo i un concert en acústic de Sophia Bodí (Sanspok).

**Espai Cinema i Espai Sonor**

D’altra banda, l’EACC recupera esta temporada Espai Cinema, que acollirà projeccions seguides d’un col·loqui/debat. L’activitat, moderada per Carlos Bonet, es farà tots els dimarts d’octubre i novembre, a les 20:00 hores.

Entre els seus títols es podrà disfrutar del visionat de pel·lícules i documentals com ara *La Société du spectacle* de Guy Debord, *Peligro Social* de Guillermo Tupper o *Sisters With Transistors* de Lisa Rovner.

Una altra de les propostes del trimestre és Espai Sonor. La programació comptarà amb actuacions relacionades amb la instal·lació ‘UTOPIA’. Este espai arrancarà el 5 d’octubre de la mà de Sutja Gutierrez; seguidament, el conegut cantant i compositor suec Jay-Jay Johanson participarà el 25 d’octubre.

Els concerts continuaran el 15 de novembre amb el *collage* sonor i visual de Cut Here; el 22 de novembre amb DJ Meneo i el 29 de novembre serà el torn de Los Voluble: ‘[still] no televised’.

El 13 de desembre mostraran una sessió digital Eloi el Bon Noi i Turbulente: ‘show us your screen’ i, per a tancar, el 20 de desembre Jihane oferirà la seua sessió DJ ‘Voices’, un personal encreuament entre l’electrònica i els missatges visuals. Els concerts, d’accés lliure, es realitzaran a les 20:00 hores.

**Activitats infantils i didàctiques**

Per als més xicotets, Espai Menut comptarà amb diferents tallers infantils gratuïts, amb reserva prèvia, vinculades a l’exposició ‘UTOPIA’. Des del 21 de setembre, en horari d’11:00 a 13:00 hores, l’EACC acollirà diverses activitats en els quals es convidarà els més xicotets a la participació activa.

Estos tallers abordaran temàtiques com la creació surrealista, el *collage*, disseny de moda alternatiu, l’elaboració de peces musicals o un taller d’iniciació a la instal·lació escenogràfica dirigit a un públic familiar per a endinsar-se en el camp de les arts escèniques.

A més, l’EACC reforça esta temporada els tallers d’Espai Didàctic. Les sessions, gratuïtes amb reserva prèvia, donaran inici el dia 28 de setembre amb un taller d’acostament al procés de muntatge d’un sintetitzador, a la creació d’una peça musical i a la posterior gravació de la mateixa en un disc de vinil de 5” a càrrec d’ElPab7o.

A l’octubre, el dia 19 arribarà ‘Press-On Nails’ a càrrec de Srta. Rochera, en el qual s’impartirà una classe de com fer les teues pròpies ungles *press-on* (ungles de posar i traure reutilitzables) utilitzant diversos materials que després podran emportar-se a casa. Posteriorment, el 26 d’octubre Javier Díez Ena farà el seu taller ‘Introducció al theremin’.

Durant el mes de novembre, es travessaran els límits de l’entorn acústic, el 9 de novembre, amb *Utopías sensibles: sinestesias desde lo acústico* per José Luis Miralles i, el 23 de novembre, amb *Música Chiptune & 8 Bits*, de Rigo Pex, en el qual s’introduirà a la història de la música de baixa resolució en videojocs.

Finalment, el 14 de desembre Eloi Isern aka Eloi el Bon Noi en la part musical i per Citlali Hernández aka Turbulente en la de visuals impartiran el taller ‘Introducció al *live coding* per a visuals (Hydra) i música (Tidal Cycles)’.

L’exposició ‘UTOPIA’ es pot visitar fins al 29 de desembre amb entrada lliure. L’horari d’obertura de l’EACC és de dimarts a dissabte de 10:00 a 14:00 hores i 16:00 a 20:00 hores; i els diumenges i festius de 10:00 a 14:00 hores.

Fecha: 12/09/2024